Aleksej Navalnyjs dødsfall: Dette vet vi så langt 
Fortsatt er det mange ubesvarte spørsmål etter opposisjonspolitikerens dødsfall. Søndag skal Navalnyjs lik ha blitt funnet på et sykehus med blåmerker og skrammer.  Fredag kom nyheten kom om at den russiske opposisjonspolitikeren Aleksej Navalnyj (47) er død. Det skjer kun én måned før presidentvalget, der det er ventet at Putins nesten 25 år ved makten vil forlenges.  Mange statsledere, fra Joe Biden til Jonas Gahr Støre, har lagt ansvaret på russiske myndigheter.  Her er noen av de mest sentrale spørsmålene og svarene om dødsfallet:  1. Når og hvordan døde Navalnyj? Navalnyj skal ha dødd klokken 14:17 på fredag, etter å ha falt om på en luftetur i straffekolonien han var fengslet i. Den russiske og Kreml-vennlige TV-kanalen RT har hevdet at dødsårsaken var en blodpropp. Denne versjonen er det, for å si det mildt, ikke alle som kjøper. Både Navalnyjs kone og støttespillere har sagt at de mener regimekritikeren ble drept. En ganske annen historie er blitt fortalt til opposisjonsavisen Novaia Gazeta. De har snakket med en fange i fengselet.  Han forteller om uvanlig strenge sikkerhetstiltak allerede kvelden før dødsfallet, og at dødsfallet ble kjent blant de innsatte allerede i titiden fredag – altså rundt fire timer før det offisielle dødstidspunktet.  – Jeg tror han døde mye tidligere enn det som ble offentliggjort. Antagelig kvelden før. Hvorfor ellers var det nødvendig å låse ned cellene og gjennomføre rassia morgenen etter? Andre har pekt på flere mistenkelige omstendigheter:  To dager før dødsfallet skal det russiske sikkerhetspolitiet ha ankommet fengselet og koblet ut flere sikkerhetskameraer, ifølge aktivister som skal ha lest en lokal fengselsrapport.  Og en tidslinje over hendelsene, laget av menneskerettighetsgruppen Gulagu.net, viser hvordan fengselsvesenet sendte ut en pressemelding to minutter etter det offisielle tidspunktet for Navalnyjs død. Fire minutter senere hevdet en statlig russisk Telegram-kanal at dødsårsaken var blodpropp. 2. Hvorfor døde han? Navalnyj har lenge vært en torn i øyet på den russiske presidenten. Ble han beordret drept av myndighetene? I så fall ville dette vært en passende timing, sier Inna Sangadzhieva, seniorrådgiver i Den norske Helsingforskomité. – Systemet vil forsøke å svartmale Navalnyj og dem rundt ham enda mer, og prøve å få fjernet Navalnyjs historie frem til valget. Jeg tipper det er derfor dette skjer nå, men jeg tviler på at denne strategien lykkes, sier hun.  Dødsårsaken kunne fort blitt avgjort gjennom en uavhengig obduksjon. Det er bare ett åpenbart problem.  3. Hvor er Navalnyjs kropp? Frem til søndag har ingen visst hvor kroppen befinner seg.  Men søndag ettermiddag melder den uavhengige russiske avisen Novaja Gazeta at liket er funnet på et sykehus med blåmerker og skrammer. Navalnyjs mor og hans advokat reiste lørdag til likhuset der de hadde fått beskjed om at han lå. Men der var det stengt, og da advokaten ringte nummeret på døren, fikk han beskjed om at liket ikke lå der, skriver avisen Meduza. De skal ha fått antydet at kroppen hans kunne frigjøres om en ukes tid. Flere tester måtte tas, skal etterforskerne ha sagt, ifølge The Guardian.  – Jeg er litt redd for at Navalnyjs familie aldri vil få utlevert kroppen hans. Jeg kan tenke meg at myndighetene vil gjøre alt de kan for å tilintetgjøre liket, sier Sangadzhieva hos Helsingforskomiteen.  Hun tror sjansen er stor for at Navalnyjs siste timer vil forbli en hemmelighet.  4. Hva skjer nå? Utenriksministrene i G7-landene har bedt Russland klargjøre fullt ut hva som har skjedd.  Natt til søndag ble minst 401 personer pågrepet i Russland i forbindelse med markeringer til minne om Navalnyj. Det viser tall fra rettighetsgruppen OVD-Info, som følger situasjonen for ytrings- og forsamlingsfriheten i Russland tett. De fleste pågripelsene fant sted i St. Petersburg og Moskva, der Navalnyj tradisjonelt har hatt sterk støtte, opplyser gruppen.  Dette er den største bølgen av pågripelser under politiske arrangementer i Russland siden september 2022, da 1300 ble pågrepet under demonstrasjoner mot en «delvis mobilisering» til den russiske krigføringen i Ukraina. Likevel er ikke pågripelsene omtalt i de statlige mediene.
Den russiske opposisjonspolitikeren Aleksej Navalnyj er død. Han skal ha dødd i en fengsel under en luftetur. Det er påstander om at han ble drept. Dødsårsaken er ukjent. Familien og støttespillere har ikke fått tilgang til kroppen. Dødsfallet skjer kun én måned før presidentvalget i Russland. G7-landene krever klarhet og minst 401 personer er blitt arrestert i forbindelse med minnemarkeringer.